Batalio di Tuyuti

La Batalio di Tuyuti judikesas kom la maxim importanta batalio en la Milito di Paraguay. Ol eventis ye la 24ma di mayo 1866, konseque de atako da Paraguayani kontre kampeyo di federiti en sika zono cirkondata da marshi konocata kom Tuyutí, en Paraguayana teritorio Entote plu kam 50.000 soldati - preske 60.000 - partoprenis en la du flankihttps://web.archive.org/web/20101213114126/http://areamilitar.net/HISTbcr.aspx?N=42. La vinko di la federiti augmentis Paraguayana trubli, qui komencabis kun sensucesa atako e la posa destrukto di lua floto dum la batalio di Riachuelo.

La batalio komencis ye 11:30 kloke, kande Francisco Solano López, diktatoro di Paraguay, decidis atakar la trupi di la Triopla Interkonsento en la savano di Tuyuti, proxim fluvio Paraná, ye la 24ma di mayo 1866. La skopo di Solano López esis obtenar decidigiva vinko ed ekpulsar la Triopla Interkonsento de Paraguayana teritorio.

En la bataliagro, l'Arjentiniana trupi stacis addextre, adcentre stacis Uruguayani, e adsinistre stacis Braziliani. Solano López decidis dividar lua armeo en tri grupi e lansar atako kontre la tri armei enemika. Pose, l'armeo komandita dal generalo Vicente Barrios atakus la dopa guardo por destruktar la cetera soldati.

An la centrala flanko, komence Paraguayani vinkis Uruguayani, ma balde subisis ataki de Braziliana batalioni. Paraguayani repulsis Braziliana ed Uruguayana trupi, e preske invadis la kampeyo di la federiti. L'Uruguayani, komandita dal geneneralo e prezidanto Venancio Flores, perdis tri batalioni. Braziliana generalo Manuel Luís Osório rinforcis la linei kun Braziliana soldati por rezistar.

An la dextra flanko, la tereno ne esis favorebla por atako per kavalrio: existis marshi, e Paraguayani perdis multa soldati pro fairo di artilrio. Balde, la cetera soltati Paraguayana movis por rinforcar la central atako.

An la sinistra flanko, Braziliana generalo Emílio Mallet imperis la konstrukto di foseti ante komencir la batalio. Kande Paraguayani trupi atakis, li stacis en pafodisto por la mitraliosi, e ne povis superirar l'obstaklo. Paraguayani lor probis cirkumirar ed atakar de altra punto, ma renkontris trupi komandita da Braziliana generalo Antônio de Sampaio, qui kombatis li feroce.

La trupi komandita dal generalo Vicente Barrios arivis plu tarde an la bataliagro, e ne surprizis la Braziliana rezervoarmeo, komandita dal generalo Manuel Luís Osório, qua havis decidigiva agado en la batalio. Pos kombati qui duris dum 5 hori, Paraguayana trupi retretis.

En la Batalio di Tuyuti, Paraguayana trupi komencis subisar granda perdaji: on kalkulas ke Paraguay perdis 12.000 o plusa soldati, di qui 6.000 mortinta. Tamen, la soldati di Triopla Interkonsento ne esis kapabla pri persequar l'enemiki, pro manko di kavali.

Referi

Tuyuti
Kategorio:Historio di Arjentinia
Kategorio:Historio di Brazilia
Kategorio:Historio di Paraguay
Kategorio:Historio di Uruguay